
  रातचो सूर्य खंय वता काय?
 



 Author: Roopa Pai



 Illustrator: Greystroke



 Translator: Urvashi Naik



 दिदी, दिदी म्हाका एक अजाप दिसता...



 कितें अजाप दिसता तुका बाबू,



 कितें अजाप दिसता?



 म्हाका अजाप दिसता, म्हाका अजाप दिसता,



 सूर्य रातचो खंय वता.



 खंय वता कसो दिसता तुका बाबू



 खंय वता कसो दिसता?



 म्हाका दिसता, म्हाका दिसता....



 सांग म्हाका बाबू,



 तुका कितें दिसता?






 म्हाका दिसता,



 घडये राकेस



 काळखी भयानक राकेस...



 दर राती जेवणाक सुर्याक खाता.



 पळय सुर्यास्ता वेळार निळें मळब,



 कशें तांबड्या रगताच्या दागांनी खतावता?



 पूण सूर्य



 तेजस्वी, शूर, भांगरळो चकचकपी सूर्य



 काळखी राकेसा कडेन झुंजता



 पुराय रातभर, दर रातीक



 आनी सकाळ म्हणसर,



 पुराय जावन परतो राज्य करपाक येता.



 थंयच सुर्या रातचो वता कसो दिसता म्हाका



 राक्षसाच्या तोंडांत, झुंजत रावता.



 हांव हुशार न्ही गो दिदी?



 तूं आसाच हुशार रे बाबू, तूं आसाच हुशार



 आनी घडये, तुजें बरोबरूय आसत...



 पूण हांवें जीं पुस्तकां वाचल्यांत



 तातूंत तांणी हें सांगुना.



 मागीर तांणी कितें सांगलां दिदी



 तांणी कितें सांगलां?



 तुका कितें दिसता बाबू



 तुका कितें दिसता?






 म्हाका दिसता, म्हाका दिसता....



 सांग म्हाका बाबू, तुका कितें दिसता?






 म्हाका दिसता



 जेन्ना पृथ्वीचेर काळोख जाता,



 तेन्ना महासागरांतल्या काळखी खोलायेंत



 तेजस्वी सकाळ जाता



 आनी जलपरयो दर्याचे घोलींतल्यान भायर येवन



 मोरये वांगडा मौज मजा करतात.



 फाटले फावट गिमांत आमी मुंबय गेल्लीं



 तेन्ना पळयल्लें न्ही गो आमी



 तिनसांजेचो सूर्य कसो मळबाक सोडटा



 आनी अचळय दर्यांत सरकता तो?



 थंयच सूर्य रातचो वता कसो दिसता म्हाका



 भांगराळीं किर्णां घेवन दर्यापोंदा बुडपाक...



 हुशार न्ही गो दिदी हांव?






 तूं आसाच हुशार रे बाबू, तूं आसाच हुशार



 आनी घडये, तुजें बरोबरूय आसत...



 पूण हांवें जीं पुस्तकां वाचल्यांत



 तातूंत तांणी हें सांगुना.



 मागीर तांणी कितें सांगलां दिदी



 तांणी कितें सांगलां?



 तुका कितें दिसता बाबू



 तुका कितें दिसता?






 म्हाका दिसता, म्हाका दिसता....



 सांग म्हाका बाबू, तुका कितें दिसता?









 म्हाका दिसता, म्हाका दिसता....



 सांग म्हाका बाबू, तुका कितें दिसता?



 म्हाका दिसता,



 घडये कांय अजापूच नासत.



 घडये सूर्य बाबा सारको आसतलो.



 पुराय दिसभर काम करून पुरो जातकच



 तो घरा वता आसतलो.






 आनी ताची बायल, आई भशेन,



 बेश्टीच ताका तापयता, भुरग्यांक अोगी करता,



 ताचेर काळीच काळखी नखेत्रांची गोजडी घालता,



 आनी मागता, रातभर ताची घोरेवणी,



 तिका जागी दवरिना जाल्यार पुरो म्हूण.



 सूर्य दर एके सकाळी



 नखेत्रांची गोजडी काडून उडयता,



 परत न्हिदेंतल्या दोळ्यांनी मळब निळें करता,



 आनी परत कामाक लागता.



 थंयच सूर्य रातचो वता कसो दिसता म्हाका



 सकाळ जायसर एक न्हीद काडपाक.



 हुशार न्ही गो दिदी हांव?



 म्हाका खबर आसा रे बाबू, म्हाका खबर आसाच



 आनी घडये, तुजें बरोबरूय आसत...



 पूण हांवें जीं पुस्तकां वाचल्यांत



 तातूंत तांणी हें सांगुना.



 मागीर तांणी कितें सांगलां दिदी



 तांणी कितें सांगलां?



 हांगां यो बाबू,



 तांणी कितें सांगलां तें संगतां तुका,



 तांणी सांगलां, तांणी सांगलां






 सांग म्हाका दिदी, तांणी कितें सांगलां?






 तांणीं सांगलां,



 पृथ्वी गोल बाॅला सारकी आसा



 तो बाॅल सुर्या भाोंवतणी घुंवता...



 आईन तुका तुका शेनवारच्या बाजाराचो



 तो भोंवरो हाडला पळय ताचे भशेन...



 पूण सवकसायेेेन...



 आनी तांणीं सांगलां,



 पृथ्वीचो एक भोंवताडो म्हणल्यार,



 पुराय एक दीस आनी एक रात जाता



 पूण हांवें सुर्या बद्दल विचारलां दिदी



 हांवें सुर्या बद्दल विचारलां.



 हांव ताचेच कडेन येतां रे बाबू,



 थोडो थार धर.



 तांणीं सांगलां,



 आमी पृथ्वीच्या ज्या अर्दांत रावतात,



 तो भाग जेन्ना सुर्या वटेन आसता,



 तेन्ना आमकां दीस आसता.






 आनी जेन्ना पृथ्वीचो दुसरो अर्द सुर्या वटेन आसता,



 तेन्ना आमकां रात आसता.






 तांणी सांगलां,



 सूर्य रातचो थंय वता.



 दुसऱ्या अर्दांत तेजस्वी उजवाड घालूंक.



 पूण तें खरें आसूंक शकता दिदी,



 तें खरें आसूंक शकता?



 हांव सांगपाक शकना बाबू,



 हांव सांगपाक शकना.



 पूण हांवें जीं पुस्तकां वाचल्यांत



 तातूंत सगल्यांनी हेंच सांगलां.


 
  आनीक सोद घेयात!
 



 
  सुर्य रातचो खंय वता?
 



 पृथ्वी हो एक गुळो जो सुर्यमाळेंतल्या हेर सात गिऱ्यां वांगडा सुर्या भोंवतणी  भोंवता. सुर्याक पुराय भोंवताडो घालूंक पृथ्वीक एक कॅलेंडर वर्स लागता.



 सुर्या भोंवतणीं भोंवताडे मारतना पृथ्वी स्वताच्या आसा भोंवतणीय घुंवत आसता. प्रत्येक घुंवाडो 24 वरांचो आसता म्हळ्यार एक दीस आनी एक रात.



 खंयचोय भाग जो सुर्याक फुडो करून आसता थंय दीस आसता. तशेंच उरिल्ले अर्दार (सुर्याक फाट करून आशिल्लो भाग) रात आसता. पृथ्वी ल्हव ल्हव घुंवता आनी काळखांत आशिल्लो भाग (सुर्याक फाट करून आशिल्लो भाग) सुर्याक फुडो करता म्हुणून ह्या अर्दार दीस आसता आनी उरिल्ल्या अर्दार सात आसता. प्रत्यक्षांत सुर्य रातचो खंयच वचना!


 हो प्रयोग करात!






 पृथ्वीचें घुंवप दीस आनी रात जावपाक कशें कारणिभूत थारता तें समजुपाक हो प्रयोग करात.



 सामान:



 एक धाकटो रबराचो बॉल.



 एक बॅटरेचो दिवो



 थोडीं पेनां



 एक इश्ट






 कितें करपाचें:



 रबराचो बॉल ही पृथ्वी अशें चिंतात. पेनां वापरून बॉलाचेर जगाचो नकासो काडात. बॅटरेदिवो हो सुर्य अशें धरात. तुमच्या इश्टाक बॅटरेदिवो चालू करूंक सांगात.


 बॉल (पृथ्वी) बॅटरेच्या किर्णांत (सुर्यप्रकाश) असो दवरात की भारताची सुर्याक फूड जावपाक जाय. बॉल घुंवडायात. आतां तुमकां कितें दिसता? भारत सुर्याक फुडो करून आसता तेन्ना अमेरिका काळखांत ासता.



 जसो भारत सुर्या पसून पयस वचपाक लागता तसो युरोप, आफ्रिका सुर्य प्रकाशांत येतात. जशी पृथ्वी घुंवत वता तशी अमेरिका उजवाडांत येता आनी भारत काळखांत वता.



 भारत सुर्याक परत फुडो करता मेरेन बॉल घुंवडायत रावात. पृथ्वी आपल्याआंसा भोवतणी भोंवता तेन्ना प्रत्येक फावटी अशेंच घडटा. प्रत्येक घुंवाड्याक, भारतांत (आनी पृथ्वी वेली दर एक सुवातींत) एक दीस आनी एक रात आसता.

 रातचो सूर्य खंय वता काय? (Konkani)



 बाबूचे जिज्ञासू तकलेंत सदांच दिदीक विचारपाक तरेकवार प्रस्न आसतात. दिदी सदांच मोटीं मोटीं पुस्तकां वाचता म्हणटकच ताचेकडेन जापो आसुकूच जाय. हे काणयेंत बाबूक रातचो सूर्य खंय वता हो प्रस्न पडटा. आनी ताची जाप वाचून सोदुया न्ही?



 This is a Level 3 book for children who are ready to read on their own.

